b'\n_START_ARTICLE_\nVeno Taufer\n_START_SECTION_\n\xc5\xbdivljenjepis\n_START_PARAGRAPH_\nVeno (Ven\xc4\x8deslav) Taufer se je rodil o\xc4\x8detu u\xc4\x8ditelju Ven\xc4\x8deslavu, ki je padel v NOB leta 1943. Osnovno \xc5\xa1olo je obiskoval na Dolah pri Litiji 1939\xe2\x80\x9341 in v Gabrovki 1941\xe2\x80\x9343, gimnazijo v Ljubljani 1944\xe2\x80\x9352 (z maturo), leta 1960 pa je diplomiral iz svetovne knji\xc5\xbeevnosti na ljubljanski filozofski fakulteti. Nato je do 1990 s prekinitvami (1966 do 1969 je bil \xc5\xa1piker v slovenski redakciji radia BBC v Londonu),  delal v kulturni redakciji RTV Slovenija. Med 1991 in 1995 je bil vladni svetovalec. Kot opore\xc4\x8dni\xc5\xa1ki kulturni delavec se je zavzemal za umetnostni in mi\xc5\xa1ljenjski pluralizem; bil je literarni urednik Revije 57, 1960\xe2\x80\x9364 bil \xc4\x8dlan uredni\xc5\xa1kega odbora Perspektiv, 1962/63\xe2\x80\x934 poslovode\xc4\x8di upravnik eksperimentalnega Odra 57. Objavljal je poro\xc4\x8dila z gledali\xc5\xa1kih festivalov, lotil se je tudi zgodovinskega pregleda ljubljanskih eksperimentalnih odrov v 50-ih in  60-ih letih (Avantgardna in eksperimentalna gledali\xc5\xa1\xc4\x8da, 1975). 1986 je zasnoval mednarodni literarni festival Vilenica, ki je prispeval k povezovanju in demokratizaciji v srednjeevrospkem prostoru ter ga vodil kot predsednik do 1998. V letih 1985 do 1989 je kot tajnik Dru\xc5\xa1tva slovenskih pisateljev sodeloval v gibanju za demokratizacijo in osamosvojitev Slovenije (bil je mdr. soustanovitelj Slovenske demokrati\xc4\x8dne zveze - SDZ in soavtor Majni\xc5\xa1ke deklaracije 1989). Bil je predsednik Slovenskega centra PEN (2000-05); dva mandata (1999-2006) je predsedoval tudi mednarodnemu komiteju "Pisatelji za mir" mednarodnega zdru\xc5\xbeenja PEN,  2011-14 pa je bil predsednik slovenskega pisateljskega dru\xc5\xa1tva. V letu 2013 je bil med vodilnimi protagonisti izklju\xc4\x8ditve Janeza Jan\xc5\xa1e iz slovenskega PEN._NEWLINE_Prevajal je poezijo in dramatiko iz angle\xc5\xa1\xc4\x8dine (T. S. Eliot, Ezra Pound, W. B. Yeats, Wallace Stevens, G.M.Hopkins, Ted Hughes..), srb. in hrv. jezika, pisal je tudi kritike, eseje in teatrolo\xc5\xa1ke \xc4\x8dlanke.   _NEWLINE_Dobil je nagrado Pre\xc5\xa1ernovega sklada (1974), Sovretovo (1976), nagrado Branka Miljkovi\xc4\x87a za najbolj\xc5\xa1o jugoslovansko pesni\xc5\xa1ko zbirko (1985), Jenkovo (1987), nagrado \xe2\x80\x9cBethlen G\xc3\xa1bor" (Budimpe\xc5\xa1ta, 1989), mednarodno srednjeevropsko nagrado za delo pri Vilenici in sodelovanje pri duhovnem preporodu in demokratizaciji Slovenije (Dunaj - in\xc5\xa1titut za srednjo Evropo in Podonavje, 1995), Pre\xc5\xa1ernovo nagrado (1996), mednarodno nagrado \xe2\x80\x9cJ\xc3\xa1n Smrek\xe2\x80\x9d v Bratislavi (2002), zlati red za zasluge RS (2005), Zlatnik poezije (2011) in \xc5\xbdupan\xc4\x8di\xc4\x8devo nagrado za \xc5\xbeivljenjsko delo (2016). Je tudi redni \xc4\x8dlan evropske pesni\xc5\xa1ke akademije (Acad\xc3\xa9mie Europ\xc3\xa9enne de Po\xc3\xa9sie).'